Kuffa, Štefan, poslanec NR SR (2013-09-06):
Pozdravujem všetkých kolegov, kolegyne. Vážený pán minister, vážený pán spravodajca, dovoľte mi niekoľko slov povedať. Tak keď som aj počúval pozorne pána ministra, chcem doceniť to, keď ste to tak medzi rečou spomenuli, že tá základná sadzba pokuty sa znižuje zo 60 na 50 eur. Ale ja by som vás chcel ešte viac povzbudiť, pán minister, aby ste boli ešte odvážnejší. Znížte to na 30, to je tisíc korún, čo je, myslím si, pokuta nie nízka. Tisíc korún, to bol veľký peniaz, keď ste ho z peňaženky mali dať. A hocikto to v hotovosti nemal. Prešli sme na tie eurá, aj na to zdražovanie, na ktoré sa sťažujú ľudia. Ale, prepáčte mi taký len kúsok, maličkú takú odbočku, na tie eurá keď sme prešli, tak sa to všetko zaokrúhlilo smerom nahor, strašne vysoko. A rovnako je to aj na tých cestách. Na tých cestách, si myslím, tie pokuty sú neprimerané, dovolím si povedať, za tie priestupky, ktoré sa robia. Na druhej strane často sa stretávam aj s vodičmi a šoférmi, ktorí sú veľmi agresívni na diaľnicach alebo na tých rýchlostných komunikáciách, dokonca aj na obyčajných cestách. A veľakrát mi chýba zase tá polícia, že si tak toľkokrát poviem, kde sú práve teraz tí policajti, keď takýto agresívny šofér tam je. Nechcem povedať to, že ja som ten perfektný, dokonalý muž a šofér, ktorý stále všetko na tej ceste dodrží. Ono veľakrát sa nám stane, že sa pozabudneme na tom plynovom pedáli. Tak myslím si, že tie pokuty chcem doceniť, že sa teda znižuje tá základná sadzba. Ale malo by to byť ešte nižšie. Veľakrát aj medzi policajtmi, dovolím si povedať, niektorí sú takí, že aj zneužívajú túto situáciu. A tých šoférov ohúria najprv tou vysokou pokutou. A proste aj veľa ľudí sa mi sťažovalo, že z tých stretov, ktoré majú, tak majú veľmi nepríjemné tieto skúsenosti. Cez prázdniny som prešiel asi tak osemtisíc kilometrov Európou. Nebol som šofér, pasívne som sedel v aute, ale môžem povedať, za tých osemtisíc kilometrov úplne kdesi na severe Európy tak sme jedno policajné auto stretli. Ale akonáhle sme sa vrátili do našej krajiny, tak za každým rohom človek vidí policajtov na cestách. Ja sa pýtam, činnosť polície, to je len na tých cestách našich a diaľnicach? Vo svete stále všade to majú tak, že to zabezpečuje technik. A vo Švajčiarsku prejdete, pán minister, na červenú, odfotí vás jednoducho automat a príde vám pozdrav domov. Nemusí tam stáť policajt. Veľakrát si myslím zase, keď sú tie zápchy a rôzne situácie, keď sa opravujú mosty diaľničné, sú rekonštrukcie a tak ďalej, dlhé, dlhokánske kolóny sú, tam, kde sú tie lieviky teraz, hej, tie diaľničné úseky máme na východe Slovenska, tie cesty máme otrasné, chýbajú mi veľakrát tam tí dopravní policajti, ktorí by koordinovali viac tú dopravu. A mohli by ju tak zrýchliť. Musím to tak doceniť, na tej R1 pred Nitrou teraz ten policajt stále tam stojí a zrýchľuje tú dopravu. Myslím si, že viac sa treba orientovať na tú techniku v dnešnej dobe. A myslím si, že aj tých policajtov, ktorí odídu do dôchodku z vášho zboru, nebudete musieť dopĺňať personálne, ale stačí to technikou naozaj vyskladať. K tým pokutám ešte znova to tak chcem zdôrazniť, myslím si, že sú naozaj tie pokuty vzhľadom na tie príjmy, ktoré sú, veľmi vysoké. Neviem si to ani predstaviť a vo svete že by to bolo, že policajt na ceste zastaví za dopravný priestupok šoféra a vypýta si od neho pokutu vo výške jeho mesačného platu, čo je u nás realitou. Tak to je neprimerané. Myslím si, že tie pokuty sú naozaj veľmi vysoké. Na druhej strane je aj tá skutočnosť, ktorú ste spomínali, tiež znížená tá úmrtnosť na tých cestách. Tak je to naozaj aj v tom technickom vybavení tých záchranárov, záchranných zložiek. Potom je tu aj, samozrejme, hasičský zbor, ktorý zasahuje. A zasahujú naozaj odborne. A sú veľmi promptní a rýchli pri tých dopravných kolíziách na cestách. Tak tú prítomnosť polície, pán minister, keď už vás tu tak mám, rád by som ju videl aj kdesi inde ako na cestách, hej. Najviac v našej krajine naozaj tých policajtov je práve na tých cestách, čo vo svete je, myslím si, presne pravý opak. Ďakujem. Ja len toľko som chcel k tomu povedať. Ďakujem pekne.